Document ID: 32011D0851

KOMISSION TÄYTÄNTÖÖNPANOPÄÄTÖS,
annettu 12 päivänä joulukuuta 2011,
unionin taloudellisesta lisätuesta vuosina 2006 ja 2007 Bursaphelenchus xylophilus (Steiner et Buhrer) Nickle et al. -puuntuhoojan (mäntyankeroisen) torjumisesta Portugalille aiheutuneisiin menoihin
(tiedoksiannettu numerolla K(2011) 9247)
(Ainoastaan portugalinkielinen teksti on todistusvoimainen)
(2011/851/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 23 artiklan 6 kohdan,
sekä katsoo seuraavaa:
(1)
Komission päätöksellä 2006/923/EY (2) hyväksyttiin unionin taloudellinen tuki Portugalin käyttöön ottamalle toimenpideohjelmalle, jolla pyrittiin vuosina 2006 ja 2007 torjumaan Bursaphelenchus xylophilus (Steiner et Buhrer) Nickle et al. -puuntuhoojan (mäntyankeroisen) leviäminen muihin jäsenvaltioihin. Nämä toimenpiteet koostuivat mäntyankeroisen välittäjähyönteisten isäntäpuista vapaan rajan, jäljempänä ’avohakkuuvyöhykkeen’, luomisesta.
(2)
Päätöksellä 2006/923/EY myönnetty taloudellinen tuki perustui Portugalin 28 päivänä heinäkuuta 2006 komissiolle toimittamaan mäntyankeroista koskevia lisätoimenpiteitä käsittelevään ohjelmaan sekä ohjelmaan liittyvään alustavaan budjettiin.
(3)
Päätöksessä 2006/923/EY vahvistettuihin toimiin liittyvät loppumaksut Portugalille suoritettiin kesäkuussa 2008.
(4)
Portugali ilmoitti komissiolle 28 päivänä syyskuuta 2007 ja toimitti lisätodisteita 30 päivänä kesäkuuta 2009 siitä, että avohakkuuvyöhykkeen luomiseen liittyvät menot ylittivät selvästi heinäkuussa 2006 esitetyn arvion. Tämän vuoksi se toimitti uuden pyynnön unionin taloudellisen tuen saamiseksi 10 230 256,59 euron lisämenoja varten. Alkuperäinen aliarvio johtui useista tekijöistä, joita olivat muun muassa suurten mäntyankeroisen isäntäpuiden määrän aliarviointi, mäntyankeroisen isäntäpuiden omistajien hakkaamien puiden pieni prosenttiosuus sekä se, että mukaan ei ollut otettu kustannuksia, jotka aiheutuivat nuorten mäntyankeroisen isäntäpuiden hakkaamisesta.
(5)
Heinäkuussa 2010 komissio suoritti tarkastuksen, joka koski Portugalin 30 päivänä kesäkuuta 2009 toimittamia tietoja. Kun kaikki lisäpyyntöön liittyvät tositteet oli tutkittu, tarkastuskertomuksen päätelmänä oli, että maksettujen laskujen (koordinointikustannukset mukaan luettuina) tukikelpoinen määrä 5 314 851,15 euroa voitiin hyväksyä.
(6)
Koska kyseiseen lisäpyyntöön sisältyvät toimenpiteet ovat luonteeltaan samanlaisia ja kohdistuvat samaan tarkoitukseen kuin päätöksessä 2006/923/EY vahvistetut toimenpiteet, on aiheellista myöntää samansuuruinen unionin taloudellinen tuki kuin kyseisessä päätöksessä, eli 75 prosenttia.
(7)
Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (3) 3 artiklan 2 kohdan a alakohdan mukaisesti kasvien terveyttä koskevat toimet rahoitetaan Euroopan maatalouden tukirahastosta. Näiden toimien varainhoidon valvontaan sovelletaan edellä mainitun asetuksen 9, 36 ja 37 artiklaa.
(8)
Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) 75 artiklan sekä Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (5) 90 artiklan 1 kohdan mukaisesti toimielin, jolle on siirretty päätöstä koskeva toimivalta, tekee ennen menoihin sitoutumista rahoituspäätöksen, jossa määritetään menoja aiheuttavan toiminnan keskeiset osat.
(9)
Tämä päätös on jäsenvaltioiden esittämien osarahoituspyyntöjen sisältämiä menoja koskeva rahoituspäätös.
(10)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Periaate
Hyväksytään unionin taloudellisen lisätuen myöntäminen kattamaan menoja, jotka aiheutuivat Portugalille vuosina 2006 ja 2007 avohakkuuvyöhykkeen luomisesta mäntyankeroisen torjumiseksi.
2 artikla
Unionin taloudellisen tuen määrä
Edellä 1 artiklassa tarkoitetun unionin taloudellisen lisätuen enimmäismäärä on yhteensä 3 986 138,36 euroa.
3 artikla
Tämä päätös on osoitettu Portugalin tasavallalle.
Tehty Brysselissä 12 päivänä joulukuuta 2011.

Labels: 2
5
6
18
15